text: Nye køreplaner tilgodeser byerne
  01 juli 2012 kl. 10.57
  Nye køreplaner træder i dag i kraft over alt i landsdelen. Fælles for de fleste er, at pendlerne i de større byer tilgodeses og landdistrikterne svigtes.
  Bor du i Jels og er du afhængig af bus, så ser det lidt sløjt ud i weekenden. Her kan du nemlig hverken komme til Aabenraa, Ribe eller Vejen.
  Det er en regional beslutning om at prioritere pendlerne i de større byer og derfor ryger der nogle afgange på ruter med langt færre passagerer som for eksempel i Jels.
  Region Syddanmark prioriterer især de unge, så derfor opgraderes blandt andet ruten mellem Sønderborg og Flensborg, også kaldet grænsebussen. Den fragter unge mellem uddannelsesinstitutioner i de to byer og ruten bruges også af mange, der gerne vil et smut til Flensborg og handle.
  